Euroopa Keskpanga määrus (EÜ) nr 2174/2002,

21. november 2002,

millega muudetakse määrust EKP/2001/13 rahaloomeasutuste sektori koondbilansi kohta

(EKP/2002/8)

EUROOPA KESKPANGA NÕUKOGU,

võttes arvesse nõukogu 23. novembri 1998. aasta määrust (EÜ) nr 2533/98 statistilise teabe kogumise kohta Euroopa Keskpanga (EKP) poolt, [1] eelkõige selle artikli 5 lõiget 1 ja artikli 6 lõiget 4,

ning arvestades järgmist:

(1) 22. novembri 2001. aasta määruses (EÜ) nr 2423/2001 (EKP/2001/13) rahaloomeasutuste sektori koondbilansi kohta [2] (parandatud määrusega (EÜ) nr 993/2002 (EKP/2002/4) [3] nõutakse, et rahaloomeasutuste bilanssi käsitlevad statistilised andmed tuleb esitada vastaspoolte residentsuse järgi, et oleks võimalik välja arvutada rahaagregaadid ning muud likviidsus- ja laenuagregaadid nii, et neist võib välja jätta osalevate liikmesriikide mitteresidentidele kuuluvate rahaloomeasutuste vara ja kohustused.

(2) Määruses (EÜ) nr 2423/2001 (EKP/2001/13) nõutakse, et andmed kohustuste kirje "rahaturufondide aktsiad/osakud" kohta tuleb esitada kogusummana, mitte vastaspoole residentsuse järgi.

(3) Rahaagregaatide arvutamiseks vajab Euroopa Keskpank rahaturufondide aktsiate/osakute omanike residentsuse järgi jaotatud andmeid. Seepärast on vaja kehtestada kord, mille alusel andmeesitajad esitavad riikide keskpankadele asjakohase statistilise teabe. Rahaturufondide aktsiate/osakute hindade ümberhindamise kohta ei ole vaja andmeid koguda, sest pangandus- ja maksesüsteemide statistikas käsitletakse nende instrumentide väärtuse muutmist samasse instrumenti reinvesteeritava intressina.

(4) Rahaloomeasutuste bilanssi käsitleva täieliku teabe saamiseks on vaja kehtestada teatavad andmete esitamise nõuded teistele finantsvahendajatele, välja arvatud kindlustusseltsid ja pensionifondid (S. 123), kui nad osalevad rahaturufondide aktsiaid/osakuid hõlmavas finantstegevuses. Selleks et kehtestada nende üksuste suhtes käesoleva määruse kohaldamiseks vajalikud statistiliste andmete esitamise nõuded, võib olla vajalik koostada teiste andmeid esitavate finantsvahendajate loetelu,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 2423/2001 (EKP/2001/13) muudetakse järgmiselt.

1. Artiklit 2 muudetakse järgmiselt.

Lisatakse lõige 3:

"3. I lisa 1. osa III jao punkti vi kohaldamisel hõlmab tegelik andmeid esitav üldkogum ka teisi finantsvahendajaid, välja arvatud kindlustusseltsid ja pensionifondid (edaspidi "teised finantsvahendajad"), nagu on sätestatud määruse (EÜ) nr 2533/98 artikli 2 lõike 2 punktis a. Riikide keskpangad võivad teha nende üksuste suhtes erandi, kui nõutavad statistilised andmed saadakse muudest kättesaadavatest allikatest kooskõlas I lisa 1. osa III jao punktiga vi. Riikide keskpangad kontrollivad selle tingimuse täitmist aegsasti, et iga aasta alguses saaks vajaduse korral ja EKP nõusolekul teha erandeid või need tühistada. Riikide keskpangad võivad käesoleva määruse kohaldamisel koostada teiste andmeid esitavate finantsvahendajate loetelu ja seda ajakohastada I lisa 1. osa III jao punktis vi sätestatud põhimõtete kohaselt."

2. I lisa 1. osa sissejuhatust muudetakse järgmiselt:

a) Enne viimast lõiku lisatakse järgmine lõik:

"Rahaloomeasutuste bilanssi käsitleva täieliku teabe saamiseks on vaja kehtestada teatavad andmete esitamise nõuded teistele finantsvahendajatele, välja arvatud kindlustusseltsid ja pensionifondid, kui nad osalevad rahaturufondide aktsiaid/osakuid hõlmavas finantstegevuses."

b) Viimane lõik asendatakse järgmisega:

"Riikide keskpangad koguvad statistilist teavet rahaloomeasutustelt ja teistelt finantsvahendajatelt I jao punktis 6 sätestatud piires siseriikliku korra kohaselt, mis põhineb käesolevas lisas sätestatud ühtlustatud määratlustel ja klassifikatsioonidel."

3. I lisa 1. osa I jagu muudetakse järgmiselt:

a) Lõike 6 lõppu lisatakse järgmine lause:

"Rahaturufond või selle seaduslik esindaja vastutab rahaturufondidele kehtestatud statistiliste andmete esitamise nõuete täitmiseks vajaliku teabe esitamise eest. Praktilistel kaalutlustel võivad andmeid esitada kõik rahaturufondide aktsiaid/osakuid hõlmavas finantstegevuses osalevad üksused, näiteks depoopangad."

b) Lisatakse lõige 9:

"9. Käesolevas määruses kasutatakse järgmisi mõisteid:

- rahaturufondide nimelised aktsiad/osakud — rahaturufondide aktsiad/osakud, mille kohta peetakse siseriiklike õigusaktide kohaselt arvestust koos andmetega aktsiate/osakute omanike ja nende residentsuse kohta,

- rahaturufondide esitajaaktsiad/-osakud — rahaturufondide aktsiad/osakud, mille omanike kohta ei peeta siseriiklike õigusaktide kohaselt arvestust või mille kohta peetakse arvestust andmeteta aktsiate/osakute omanike residentsuse kohta."

4. I lisa 1. osa III jagu muudetakse järgmiselt:

Lisatakse punkt vi:

"vi) Rahaturufondide aktsiate/osakute omanike residentsus

13.a. Andmeesitajad esitavad iga kuu miinimumandmed osalevate liikmesriikide rahaloomeasutuste emiteeritud rahaturufondide aktsiate/osakute omanike residentsuse kohta oma liikmesriigi/teiste osalevate liikmesriikide/teiste riikide kaupa. See võimaldab riikide keskpankadel esitada Euroopa Keskpangale andmed kõnealuse instrumendi omanike residentsuse kohta ning jätta rahaagregaatide arvutamisest välja osalevate liikmesriikide mitteresidentidele kuuluva vara.

13.b. Riikide keskpangad võivad artikli 4 lõike 4 kohaselt nõuda andmeid käesoleva määruse nõuetes nimetamata lisajaotuste kohta, kaasa arvatud jaotused vastaspoolte sektorite, vääringute või tähtaegade kaupa.

13.c. Nimeliste aktsiate/osakute puhul esitavad emiteerivad rahaturufondid või nende seaduslikud esindajad või I lisa 1. osa I jao lõikes 6 osutatud üksused kuubilansis andmed, mis on jaotatud emiteeritud aktsiate/osakute omanike residentsuse järgi.

13.d. Esitajaaktsiate/-osakute puhul esitavad andmeesitajad rahaturufondide aktsiate/osakute omanike residentsuse järgi jaotatud andmed viisil, mille otsustab asjaomase riigi keskpank kokkuleppel Euroopa Keskpangaga. See nõue piirdub ühe järgneva variandiga või variantide kombinatsiooniga, mis määratakse kindlaks, võttes arvesse asjaomaste turgude korraldust ja kõnealuste liikmesriikide siseriiklikus õiguses ettenähtud korda. Riikide keskpangad ja Euroopa Keskpank kontrollivad seda regulaarselt.

a) Emiteerivad rahaturufondid

Emiteerivad rahaturufondid või nende seaduslikud esindajad või I lisa 1. osa I jao lõikes 6 osutatud üksused esitavad andmed, mis on jaotatud emiteeritud aktsiate/osakute omanike residentsuse järgi. Kui emiteerival rahaturufondil ei ole võimalik omaniku residentsust otseselt kindlaks määrata, esitab ta asjakohased andmed kättesaadava teabe alusel. Selline teave võib pärineda aktsiate/osakute vahendajalt või mõnelt teiselt aktsiate/osakute emiteerimise, tagasiostmise või üleandmisega seotud üksuselt.

b) Rahaloomeasutused ja teised finantsvahendajad kui rahaturufondide aktsiate/osakute haldajad

Rahaloomeasutused ja teised finantsvahendajad, kes tegutsevad rahaturufondide aktsiate/osakute haldajatena, esitavad omanike residentsuse järgi jaotatud andmed selliste aktsiate/osakute kohta, mille on emiteerinud residendist rahaturufondid ning mida haldab omanik või mõni teine haldajana tegutsev vahendaja. Seda varianti võib kasutada juhul, kui on täidetud järgmised tingimused. Esiteks, haldaja peab eristama omanike nimel hallatavaid rahaturufondide aktsiaid/osakuid teiste haldajate nimel hallatavatest aktsiatest/osakutest. Teiseks, valdavat osa rahaturufondide aktsiatest/osakutest peavad haldama omamaised residendist asutused, mis on liigitatud finantsvahendajana (rahaloomeasutused või teised finantsvahendajad).

c) Rahaloomeasutused ja teised finantsvahendajad, kes esitavad andmeid residentide ja mitteresidentide vaheliste tehingute kohta, mis hõlmavad residendist rahaturufondide aktsiaid/osakuid

Rahaloomeasutused ja teised finantsvahendajad, kes esitavad andmeid residentide ja mitteresidentide vaheliste tehingute kohta, mis hõlmavad residendist rahaturufondide aksiaid/osakuid, esitavad omanike residentsuse järgi jaotatud andmed selliste residendist rahaturufondide emiteeritud aktsiate/osakute kohta, millega nad kauplevad omaniku või mõne teise tehingus osaleva vahendaja nimel. Seda varianti võib kasutada juhul, kui on täidetud järgmised tingimused. Esiteks, aruandlus on täielik ja hõlmab kõiki andmeesitajate tehinguid. Teiseks, täpsed andmed esitatakse osalevate liikmesriikide mitteresidentidega tehtud ostu- ja müügitehingute kohta. Kolmandaks, samade aktsiate/osakute emiteerimis-ja tagasimakseväärtuse (mis ei hõlma makse) vahelised erinevused on minimaalsed. Neljandaks, osalevate liikmesriikide mitteresidentidele kuulub üksnes väike osa residendist rahaturufondide emiteeritud aktsiatest/osakutest. Kui andmeesitajal ei ole võimalik omaniku residentsust otseselt kindlaks määrata, esitab ta asjakohased andmed kättesaadava teabe alusel.

13.e. Kui nimelised aktsiad/osakud või esitajaaktsiad/-osakud emiteeritakse esimest korda või kui turu arengu tõttu tuleb varianti või variantide kombinatsiooni muuta, võivad riikide keskpangad teha üheks aastaks erandi lõigetes 13c ja 13d sätestatud nõuete osas."

5. I lisa 2. jao tabelit 1 (Varud) muudetakse järgmiselt:

a) rida 10 (rahaturufondide aktsiad/osakud) asendatakse käesoleva määruse lisas esitatud reaga;

b) lisatakse rida 10 (rahaturufondide aktsiad/osakud) käsitlev joonealune märkus 6:

"Selle kirjega seotud andmeid võib koguda teistsuguse statistilise kogumiskorra kohaselt, mille kohta riigi keskpank teeb otsuse 1. osa III jaos sätestatud eeskirjade kohaselt."

6. V lisa muudetakse järgmiselt:

Lisatakse lõige 7:

"7. Alates 1. maist 2003 kuni 31. detsembrini 2003 võib osalevate liikmesriikide rahaloomeasutuste emiteeritud rahaturufondide aktsiate/osakute omanike residentsust käsitlevad igakuised andmed, mis on jaotatud oma liikmesriigi/teiste osalevate liikmesriikide/teiste riikide kaupa, esitada Euroopa Keskpangale ühe kuu pikkuse viivitusega pärast selle kuu lõpule järgneva 15. tööpäeva lõppu, mida need andmed käsitlevad. Riikide keskpangad otsustavad, millal andmeesitajad peavad andmed esitama, et sellest tähtpäevast oleks võimalik kinni pidada."

Artikkel 2

Käesolev määrus jõustub 1. mail 2003.

Frankfurt Maini ääres, 21. november 2002

EKP nõukogu nimel

president

Willem F. Duisenberg

[1] EÜT L 318, 27.11.1998, lk 8.

[2] EÜT L 333, 17.12.2001, lk 1.

[3] EÜT L 151, 11.6.2002, lk 11.

--------------------------------------------------

LISA

+++++ TIFF +++++

--------------------------------------------------